**Uvodni nagovor predsednika Državnega sveta Mitje Bervarja na posvetu z naslovom »Strategija razvoja slovenskega bančništva«**

(Državni svet, 24. marec 2014)

Spoštovane udeleženke in udeleženci današnjega posveta, dr. Uroš Čufer, minister za finance, dr. Boštjan Jazbec, guverner Banke Slovenije, dr. France Arhar, nekdanji guverner in zdajšnji direktor Združenja bank Slovenije, spoštovani gost iz tujine gospod Jim Ellert,spoštovani mag. Sibil Svilan, predsednik uprave Slovenske izvozne in razvojne banke, spoštovani državni svetniki, poslanci, predstavniki medijev in civilne družbe,

dovolite mi, da vas v imenu Državnega sveta, drugega doma parlamenta in v svojem imenu pozdravim na posvetu o razvoju našega bančnega sistema.

Današnji dogodek je v nekaterih stvareh vsebinsko nadaljevanje posveta, na katerem smo pred dnevi gostili tudi uglednega strokovnjaka Jamesa Henryja, glavnega ekonomista vodilne mednarodne nevladne organizacije, ki se bori proti davčnim oazam.

Na posvetu smo med drugim slišali, da so banke tesno povezane z odlivi v davčne oaze. V primeru Slovenije nekateri mislijo , da se je v davčne oaze odlival tudi denar, izposojen pri domačih bankah.

Mislim, da v tej dvorani in tudi širše ne bi mogli najti strokovnjaka ali laika, ki bi lahko oporekal trditvi, da je Slovenija v obdobju nekaj zadnjih let preživljala težavno obdobje, tako s finančnega in bančnega vidika, posledično pa tudi z vidika strmo padajoče gospodarske aktivnosti.

Na žalost je bilo potrebno kar nekaj časa, da so bile težave, ki so se v globalnem bančnem in političnem prostoru intenzivno reševale, bile pripoznane in tudi priznane v slovenskem okolju.

Sledilo je prestrukturiranje bančnega sektorja, opravljeni so bili potrebni stresni testi bank in pregledi kakovosti aktive bank.

Ni se bilo moč izogniti dokapitalizaciji pretežno državnih bank, za kar je bilo potrebno odšteti prek 3 milijarde evrov.

Torej izhajamo iz predpostavke, da se proces stabilizacije uspešno zaključuje, potrebujemo pa jasno strategijo, da bomo dosegli rast bruto domačega proizvoda, ki bo večja kot jo v zadnjih analizah napovedujejo za letošnje in prihodnje leto v Uradu za makroekonomske analize in razvoj in ki komajda presega skromnega pol odstotka.

Potrebni bodo nadaljnji ukrepi na fiskalnem področju za znižanje javnofinančnega primanjkljaja, predvsem pa kot del širše ekonomske reforme za učinkovitejše gospodarstvo tudi reforma bančnega sistema.

Kaže namreč, da dokapitalizacija in sanacija bank, tudi z vključitvijo Družbe za upravljanje terjatev bank v proces prenosa slabih terjatev, sama po sebi ne zagotavlja podpore, ki jo od bančnega sektorja pričakuje ostala gospodarska sfera.

Spoštovani,

namen današnjega posveta ni iskanje krivcev, za to da se je bančni sistem znašel v situaciji, ko je bilo treba bančne izgube, reševati s sanacijo bank.

Njegov namen tudi ni ugotavljanje, komu pripisati večji delež krivde - kreditodajalkam, zaprosilcem kreditov ali morda nadzornim institucijam.

Osredotočiti se je potrebno na reševanje gospodarskih problemov in kreditiranje podjetij, ki potrebujejo denar za naložbe in obratna sredstva.

Spodbujena gospodarska rast in večje zaposlovanje z ustvarjanjem novih delovnih mest sta možna zgolj ob predpostavki boljšega in učinkovitejšega delovanja gospodarstva, podprtega s strani bank.

Te pa morajo svoje poslanstvo opravljati na način, ki bo izključeval kreditiranje nedobičkonosnih projektov, ki so v mnogih primerih doslej ustvarjali slaba posojila in izgube.

Potreben bo čvrst nadzor bank, ki ga bo treba zagotavljati tako v domačem bančnem prostoru, kot tudi prek enotnega evropskega mehanizma nadzora.

Vendar po drugi strani čudežev ni pričakovati, saj zgolj reforme z vse večjo regulacijo po oceni mnogih ne spreminjajo slabo zastavljenega sistema v učinkovitega, etičnega in manj špekulativnega.

Zavedati se moramo, da prav tako kot stroga pravila, po katerih se morajo ravnati banke, potrebujemo povrnitev že dodobra izgubljenega zaupanja v bančni sistem.

Želim si, da bi današnji posvet ponudil vpogled na to področje iz čim več zornih kotov, prinesel čim več mnenj in predlogov rešitev. Upam, da bo to vsaj majhen prispevek na zahtevni poti, ki je pred vsemi nami.

Hvala za pozornost.